《癸未大礼庆成锡宴》
明代·童轩

蓬莱阁下庆成时，佳气葱葱霭玉墀。千载风云光禄宴，两轮日月太常旗。

香飘黼扆瞻龙御，乐奏箫韶听凤仪。青琐小臣无寸补，载歌天保祝皇釐。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。